*****

ΚΑΝΟΝΙΣΜΟΣ (ΕΟΚ) αριθ. 1860/88 ΤΗΣ ΕΠΙΤΡΟΠΗΣ

της 30ής Ιουνίου 1988

για ειδικούς κανόνες εμπορίας στον τομέα του ελαιολάδου και για τροποποίηση του κανονισμού (ΕΟΚ) αριθ. 983/88 για ειδικές διατάξεις σχετικές με την εμπορία του ελαιολάδου που περιέχει ανεπιθύμητες ουσίες

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί κοινής οργανώσεως της αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 1098/88 (2), και ιδίως τα άρθρα 11 παράγραφος 8, 12 παράγραφος 4, 20 παράγραφος 3, 20δ παράγραφος 4 και 35α παράγραφος 3,

τον κανονισμό (ΕΟΚ) αριθ. 591/79 του Συμβουλίου της 26ης Μαρτίου 1979 που προβλέπει τους γενικούς κανόνες σχετικά με την επιστροφή στην παραγωγή για τα ελαιόλαδα που χρησιμοποιούνται για την παρασκευή ορισμένων κονσερβών (3), όπως τροποποιήθηκε τελευταία από τον κανονισμό (ΕΟΚ) αριθ. 3788/85 (4), και ιδίως το άρθρο 9,

τον κανονισμό (ΕΟΚ) αριθ. 473/86 του Συμβουλίου της 25ης Φεβρουαρίου 1986 για τον καθορισμό των γενικών κανόνων του καθεστώτος των εξισωτικών ποσών προσχωρήσεως στον τομέα του ελαιολάδου (5), και ιδίως το άρθρο 7 παράγραφος 1,

τον κανονισμό (ΕΟΚ) αριθ. 1677/85 του Συμβουλίου της 11ης Ιουνίου 1985 για τα νομισματικά και εξισωτικά ποσά στο γεωργικό τομέα (6), όπως τροποποιήθηκε τελευταία από τον κανονισμό (ΕΟΚ) αριθ. 1889/87 (7), και ιδίως το άρθρο 12,

Εκτιμώντας:

ότι ο κανονισμός (ΕΟΚ) αριθ. 983/88 της Επιτροπής (8) έχει εξαιρέσει από τα πλεονεκτήματα που προβλέπονται από την κοινοτική νομοθεσία τα ελαιόλαδα των οποίων η περιεκτικότητα σε τετραχλωροαιθυλένιο ξεπερνά το 1 χιλιοστόγραμμο ανά χιλιόγραμμο · ότι προκύπτει από τη μελέτη της τοξικότητας που έγινε με τη συνδρομή της επιστημονικής επιτροπής για την ανθρώπινη διατροφή ότι τα επίπεδα μολύνσεως που διαπιστώθηκαν δεν είναι φύσεως ώστε να παρουσιάζουν οιονδήποτε κίνδυνο για την ανθρώπινη υγεία αλλά θα πρέπει εντούτοις να εξαλειφθεί από το ελαιόλαδο η ουσία αυτή της οποίας η παρουσία είναι ανεπιθύμητη και μη κανονική· ότι θα πρέπει συνεπώς να προβλεφθεί ένας κανόνας εμπορίας για ασήμαντο επίπεδο παρουσίας σε τετραχλωροαιθυλένιο·

ότι είναι σκόπιμο εντούτοις, για να μη ζημιωθεί το εμπόριο, να προβλεφθεί μια περιορισμένη περίοδος για τη διάθεση του ελαιολάδου που έχει συσκευασθεί πριν μια ορισμένη ημερομηνία υπό τον όρο ότι η περιεκτικότητά του σε τετραχλωροαιθυλένιο δεν υπερβαίνει εκείνη που είχε καθορισθεί από τον κανονισμό (ΕΟΚ) αριθ. 983/88·

ότι η καθιέρωση αυτού του κανόνα εμπορίας καθώς και η θέσπιση του κανονισμού (ΕΟΚ) αριθ. 1858/88 της Επιτροπής της 30ής Ιουνίου 1988 για τροποποίηση του κανονισμού (ΕΟΚ) αριθ. 1058/77 σχετικά με τα χαρακτηριστικά των ελαιολάδων και ορισμένων προϊόντων που περιέχουν ελαιόλαδο και για τροποποίηση της ονοματολογίας του κοινού δασμολογίου όσον αφορά το ελαιόλαδο (9) επιτρέπει να συσταλθεί το πεδίο εφαρμογής του κανονισμού (ΕΟΚ) αριθ. 983/88 στα ελαιόλαδα που αναφέρονται στα σημεία 3 και 6 του παραρτήματος του κανονισμού αριθ. 136/66/ΕΟΚ, για να αποφευχθούν οι εκτροπές στα μείγματα που περιέχουν παρθένο ελαιόλαδο·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Λιπαρών Ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Δεν μπορούν να διατεθούν στο εμπόριο στο στάδιο του λιανικού εμπορίου ελαιόλαδα και πυρηνέλαια των οποίων η περιεκτικότητα σε τετραχλωροαιθυλένιο μετρουμένη με τη μέθοδο που αναφέρεται στο άρθρο 2 παράγραφος 3 του κανονισμού (ΕΟΚ) αριθ. 1058/77 της Επιτροπής (10) υπερβαίνει τα 0,1 χιλιοστόγραμμα ανά χιλιόγραμμο. Εντούτοις, τα ελαιόλαδα και τα πυρηνέλαια που έχουν συσκευασθεί πριν από την 1η Αυγούστου 1988, και των οποίων η περιεκτικότητα σε τετραχλωροαιθυλένιο δεν υπερβαίνει το 1 χιλιοστόγραμμο ανά χιλιόγραμμο μπορούν να διατεθούν στο εμπόριο έως τις 31 Δεκεμβρίου 1988.

Άρθρο 2

Το άρθρο 1 παράγραφος 1 του κανονισμού (ΕΟΚ) αριθ. 983/88 αντικαθίσταται από το ακόλουθο κείμενο:

«1. Τα ελαιόλαδα και τα πυρηνέλαια που αναφέρονται στα σημεία 3 και 6 του παραρτήματος του κανονισμού αριθ. 136/66/ΕΟΚ, των οποίων η περιεκτικότητα σε τετραχλωροαιθυλένιο, μετρουμένη με τη μέθοδο που αναφέρεται στο άρθρο 2 παράγραφος 3 του κανονισμού (ΕΟΚ) αριθ. 1058/77 της Επιτροπής (*), υπερβαίνει τα 0,1 χιλιοστόγραμμα ανά χιλιόγραμμο δεν μπορούν να επωφεληθούν της ενισχύσεως στην κατανάλωση, των επιστροφών κατά την εξαγωγή, των επιστροφών στην παραγωγή, ούτε της χορηγήσεως αντισταθμιστικού ποσού "προσχωρήσεως", ούτε της χορηγήσεως νομισματικού εξισωτικού ποσού.

(*) ΕΕ αριθ. L 128 της 24. 5. 1977, σ. 6.»

Άρθρο 3

Ο παρών κανονισμός αρχίζει να ισχύει την 1η Ιουλίου 1988.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 30 Ιουνίου 1988.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. 172 της 30. 9. 1966, σ. 3025/66.

(2) ΕΕ αριθ. L 110 της 29. 4. 1988, σ. 10.

(3) ΕΕ αριθ. L 78 της 30. 3. 1979, σ. 2.

(4) ΕΕ αριθ. L 367 της 31. 12. 1985, σ. 1.

(5) ΕΕ αριθ. L 53 της 1. 3. 1986, σ. 43.

(6) ΕΕ αριθ. L 164 της 24. 6. 1985, σ. 6.

(7) ΕΕ αριθ. L 182 της 3. 7. 1987, σ. 1.

(8) ΕΕ αριθ. L 98 της 15. 4. 1988, σ. 36.

(9) Βλέπε σελίδα 10 της παρούσας Επίσημης Εφημερίδας.

(10) ΕΕ αριθ. L 128 της 24. 5. 1977, σ. 6.